b'\n_START_ARTICLE_\nNoel Harrison\n_START_PARAGRAPH_\nNoel Harrison (29. tammikuuta 1934 Lontoo \xe2\x80\x93 19. lokakuuta 2013 Devon, Cornwall) oli englantilainen n\xc3\xa4yttelij\xc3\xa4, laulaja ja olympiatason alppihiiht\xc3\xa4j\xc3\xa4. Musikaalin\xc3\xa4ytt\xc3\xa4m\xc3\xb6ill\xc3\xa4 p\xc3\xa4\xc3\xa4uransa tehnyt Harrison muistetaan parhaiten vuoden 1968 elokuvas\xc3\xa4velm\xc3\xa4n \xe2\x80\x9dThe Windmills of Your Mind\xe2\x80\x9d ensimm\xc3\xa4isen\xc3\xa4 levytt\xc3\xa4j\xc3\xa4n\xc3\xa4, mutta 1960-luvulla h\xc3\xa4n my\xc3\xb6s n\xc3\xa4ytteli muutamissa elokuvissa ja televisiosarjoissa. Nuoruudessaan 1950-luvulla Harrison oli mukana Ison-Britannian alppihiihtojoukkueessa muun muassa Oslon 1952 ja Cortina d\xe2\x80\x99Ampezzon 1956 talviolympialaisissa. H\xc3\xa4nen is\xc3\xa4ns\xc3\xa4 oli n\xc3\xa4yttelij\xc3\xa4 Rex Harrison.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nNoel Harrison syntyi n\xc3\xa4yttelij\xc3\xa4 Rex Harrisonin ja t\xc3\xa4m\xc3\xa4n ensimm\xc3\xa4isen vaimon Collette Thomasin pojaksi Lontoon Kensingtoniin. Sotavuosina Noel-poika oli hoidossa \xc3\xa4idin vanhempien luona Cornwallissa. Kun vanhemmat erosivat, poika j\xc3\xa4i \xc3\xa4idille joka muutti Sveitsiin ja yritti laittaa 15-vuotiaan Noelin englantilaiseen Radley Collegen sis\xc3\xa4oppilaitokseen, jonka poika j\xc3\xa4tti kuitenkin pian kesken. H\xc3\xa4n innostui Sveitsiss\xc3\xa4 alppihiihdosta ja eteni aina brittien olympiajoukkueisiin asti. Asepalveluksen j\xc3\xa4lkeen Noel Harrison el\xc3\xa4tti itse\xc3\xa4\xc3\xa4n kitaransa kanssa y\xc3\xb6kerhoissa ja ravintoloissa._NEWLINE_1960-luvun alkupuolella Noel Harrison n\xc3\xa4ytteli Euroopassa muun muassa elokuvissa Meid\xc3\xa4n vihollisten kesken (I due nemici, 1961), Kuumat linjat (Hot Enough for June, 1964) ja Ansa agentille (Where the Spies Are, 1965), kunnes muutti Yhdysvaltoihin. Siell\xc3\xa4kin h\xc3\xa4n esiintyi y\xc3\xb6kerhoissa mutta sai my\xc3\xb6s ensimm\xc3\xa4isen hittilevytyksens\xc3\xa4 Charles Aznavourin laululla \xe2\x80\x9dA Young Girl\xe2\x80\x9d. H\xc3\xa4n p\xc3\xa4\xc3\xa4si n\xc3\xa4yttelem\xc3\xa4\xc3\xa4n miesp\xc3\xa4\xc3\xa4osaa Napoleon Solo -televisiosarjan spinoffissa nimelt\xc3\xa4 Girl from U.N.C.L.E.._NEWLINE_Kansainv\xc3\xa4liseen kuuluisuuteen Noel Harrison nousi saatuaan Andy Williamsin kielt\xc3\xa4ydytty\xc3\xa4 teht\xc3\xa4v\xc3\xa4kseen laulaa Michel Legrandin ja Alan ja Marilyn Bergmanin sanoittaman laulun \xe2\x80\x9dThe Windmills of Your Mind\xe2\x80\x9d elokuvassa Thomas Crownin tapaus (1968). Tulkinta nousi brittien singlelistan kymmenen parhaan joukkoon ja voitti parhaan laulun Oscar-palkinnon. Edellisen\xc3\xa4 vuonna saman palkinnon oli voittanut h\xc3\xa4nen is\xc3\xa4ns\xc3\xa4 Rex Harrison laululla \xe2\x80\x9dTalk to the Animals\xe2\x80\x9d._NEWLINE_Noel Harrison sai levytyssopimuksen Reprise Records -merkille, joka julkaisi vuosina 1967\xe2\x80\x931969 kolme h\xc3\xa4nen albumiaan: Collage, Santa Monica Pier ja The Great Electric Experiment Is Over. H\xc3\xa4nen tulkinnastaan Leonard Cohenin laulusta \xe2\x80\x9dSuzanne\xe2\x80\x9d tuli pieni hitti._NEWLINE_Vuodesta 1972 Noel Harrison asui Kanadan Nova Scotian provinssissa, jossa h\xc3\xa4n teki teatterit\xc3\xb6it\xc3\xa4 ja toimi televisio-ohjelmien is\xc3\xa4nt\xc3\xa4n\xc3\xa4 ja juontajana. 1980-luvun vaihteessa h\xc3\xa4n palasi Los Angelesiin, jossa h\xc3\xa4n musikaaliroolien, laulunteon ja n\xc3\xa4yttelemisen ohella k\xc3\xa4sikirjoitti muutamia pehmopornoelokuvia. Vuosituhannen vaihteessa Noel Harrison muutti takaisin kotimaahansa Englantiin, jossa h\xc3\xa4n jatkoi teatterity\xc3\xb6t\xc3\xa4 ja kuoli kotonaan Devonissa pian viimeiseksi j\xc3\xa4\xc3\xa4neen n\xc3\xa4yt\xc3\xa4nt\xc3\xb6ns\xc3\xa4 j\xc3\xa4lkeen.'